Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20) постапувајќи по Жалбата изјавена од Д.Ј., поднесена против Решение на Министерството за финансии, по предметот Барање за пристап до информации од јавен карактер, на 15.05.2026 година, го донесе следното

Р Е Ш Е Н И Е

1.Жалбата изјавена од Д.Ј., поднесена против Решение на Министерството за финансии бр.03-12782/4 од 30.12.2025 година,  заведена во Агенцијата под бр.08-10 на 20.04.2026 година, по предметот Барање за пристап до информации од јавен карактер СЕ УВАЖУВА и предметот се враќа на повторно постапување пред првостепениот орган.
2.Решението на Имателот на информации бр.03-12782/4 од 30.12.2025 година СЕ ПОНИШТУВА.
3.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Д.Ј., на 11.12.2025 година поднел Барање за пристап до информации од јавен карактер до Министерството за финансии, со кое ги побарал по е маил да му се достави фотокопија или скениран документ од следната информација:
„Копија/препис од издадена потврда за извршени услуги на ЈВ Егис интернационал/ИРД Енгинееринг за договор бр.09-24859/1 за Надзор на преостанатата врска на коридорот Х до ниво на автопат, делница Демир Капија – Смоквица.
Инвеститор: Министерство за финансии – Секторот за централно финансирање и склучување на договори/ЕУ ИПА
Корисник: Јавно претпријатие за државни патишта“. 
Постапувајќи по ова Барање, Имателот на информации на Барателот му доставил Решение бр.03-12782/4 од 30.12.2025 година со кое Барањето на Барателот се одбива во целост. Во Образложението на Решението е наведено: „…Министерството за финансии ... утрврди дека бараната информација согласно член 6 став (1) точка (1) од Законот за слпбоден пристап до информации од јавен карактер е исклучок од слободен пристап до информации од јавен карактер, односно имателите на информации можат да одбијат барање за пристап до информација во согласност со закон ако информацијата се однесува на „информација која врз основа на закон претставува класифицирана инфромација со соодветен степен на класификација“ .... Министерството за финансии во својство на имател на информација, задолжително спроведе постапка на тест на штетност, при што утврди дека во конкретнив случај се работи за барање на документација која има доверлив карактер...При спроведување на тестот на штетност, утврдено е дека со давањето на информацијата би се загрозил интегритетот на постапката што по само по себе доведува до појава на правни последици по однос на интересот кој се заштитува...доколку на  барателот би му се доставила бараната информација....ќе постапи спротивно на важечките одредби, одредбите од Рамковната спогодба склучена помеѓу Европската Комисија и Владата на Република Северна Македонија која е ратификувана од страна на Собранието, како и спротивно на одредбите на PRAG – Практичен прирачник за процедурите за спроведување на помошта од Европската унија...“.
Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-10 на 20.04.2026 година. Во Жалбата е наведено: „... Пофрешно утврден доверлив карактер на бараната информација ..Бараната информација се однесува на копија од веќе издадена потврда за извршени услуги од страна на Министерството за финансии, по целосно завршен проект финансиран со јавни средства (EU IPA) ...Погрешна примена на PRAG и Рамковната спогодба IPA…Во решението неосновано се повикува на PRAG и на Рамковната спогодба за IPA, иако истите не уредуваат пристап до информации од јавен карактер, не пропишуваат доверливост за финални потврди по завршени проекти и не можат да дерогираат законско право утврдено со национален закон. PRAG предвидува правила за доверливост во текот на тендерските и договорните постапки, но не се однесува на пост-завршена документација, како што се финални потврди за извршени услуги. Не се бара договорна или тендерска документација, туку потврда издадена од органот по завршена работа, што не се навлегува во договорни односи ниту во тековни постапки. Дополнително, самиот договор бр.09-24859/1 е јавно објавен во документи на CFCD и други извори, што е контрадикторно со тврдењето за доверливост.....“. 
Агенција, преку е-маил заведен под бр.08-10 од 21.04.2026 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации на 04.05.2026 година до Агенцијата достави Одговор на жлба бр.03-1394/2 од 29.04.2026 година, заведено во Агенцијата под бр.08-10. Во Одговорот на жалба е наведено: “...По разгелдување на наводите во жалбата, Министерството за финансии цени дека истите се во целост неосновани од следниве причини: Во однос на наводот на жалителот дека погрешно е утврден доверливиот карактер на информацијата, Министерството  за финансии укажува дека истиот е во целост неоснован, од причина што при носење на решението имателот на информацијата превилно ги применил законските одредби...Министерството за финансии во однос на наводот ..дека погрешно е утврден доверливиот карактер согласно Законот за класифицирани информации укажува дека истиот е во целост неоснован, од причина што во конкретниот случај не станува збор за документ кој што е доверлив согласно одредбите од Законот за класифицирани информации, туку за документ кој што е доверлив согласно член 26 од Рамковната спогодба склучена помеѓу Европската Комисија и Владата на Република Северна Македонија, како корисник на ИПА помошта, која е ратификувана од Собранието, документацијата која е поврзана со постапката и склучените договори имаат доверлив карактер.   ....“




Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган, поради следното:
По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.
Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеи 1, 20, 21 и 22 од истиот Закон, е должен да ја информира јавноста со објавување на податоци од негова надлежност, извештаи за работа кои ги поднесуваат до органите надлежни за спроведување контрола и надзор, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и други информации кои произлегуваат од надлежноста и работата на имателот на информацијата.
Имено, Барање за пристап до информации од јавен карактер може да се одбие само во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен задолжителен Тест на штетност, регулиран во член 3 точка 6 и член 6 став 3 од Законот за слободен пристап до информации од јавен карактер, со кој ќе се утврди дали со објавување на бараната информација последиците врз интересот кој се заштитува се поголеми од јавниот интерес и кои се штетните последици врз интересот кој се заштитува.
Што се однесува на одбивањето на пристапот до бараните информации во конкретниот случај, точно е дека согласно член 6 став 1 алинеа 1 од Законот за слободен пристап до информации од јавен карактер, имателите на информации можат да одбијат барање за пристап до информација која врз основа на закон претставува класифицирана информација со соодветен степен на класификација.
Согласно член 6 став 1 точка 3 од Законот за класифицирани информации „класифицирана информација“ е информација од делокругот на работа на орган на државната и локалната власт основан согласно Уставот на Република Северна Македонија и со закон, правно лице основано од Републиката или од општините, градот Скопје и општините во градот Скопје или други правни лица којашто се однесува на јавната безбедност, одбраната, надворешните работи или безбедносни или разузнавачки активности на државата која согласно со закон мора да се заштити од неовластен пристап и е обележана со соодветен степен на класификација согласно со овој закон. 
Во случајов, Имателот на информации во своето Решение само наведува дека се работи за класифицирана информација, без притоа да приложи доказ за тоа.
Во конкретниот случај, Имателот на информации е должен одново да го разгледа Барањето и да донесе Решение во целост согласно со Законот за слободен пристап до информации од јавен карактер.
При повторното постапување по предметот, Имателот на информации е должен да постапи по укажувањата на Агенцијата.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

  Директор,
Петар Гајдов

